钦定古今图书集成/明伦汇编/闺媛典/第341卷 > 吕母
## 钦定古今图书集成/明伦汇编/闺媛典/第341卷 > 吕母

按：《后汉书刘盆子列传》：天凤元年，琅琊海曲有吕母
者，子为县吏，犯小罪，宰论杀之。吕母怨宰，密聚客，规
以报仇。母家素丰，赀产数百万，乃益酿醇酒，买刀剑
衣服。少年来酤酒者，皆赊与之，视其乏者，辄假衣裳，
不问多少。数年，财用稍尽，少年欲相与偿之，吕母垂
泣曰：“所以厚诸君者，非欲求利，徒以县宰不道，枉杀
吾子，欲为报怨耳。诸君宁肯哀之乎？”少年壮其意，又
素受恩，皆许诺。其中勇士自号猛虎，遂相聚得数十
百人，因与吕母入海中，招合亡命，众至数千。吕母自
称将军，引兵还攻海曲，执县宰。诸吏叩头为宰请，母
曰：“吾子犯小罪，不当死，而为宰所杀，杀人当死，又何
请乎？”遂斩之，以其首祭子冢，复还海中。后数岁，琅琊
人樊崇起兵于莒，号“赤眉吕。”母病死，其众分入赤眉
青犊铜马中。